钦定古今图书集成/理学汇编/学行典/第155卷 > 朱子全书 > 《与汪尚书》
## 钦定古今图书集成/理学汇编/学行典/第155卷 > 朱子全书 > 《与汪尚书》

《蒙谕》及二程之与濂溪，亦若横渠之于范文正耳。先
觉相传之秘，非后学所能窥测。诵其诗，读其书，则周、
范之造诣固殊，而程、张之契悟亦异。如曰“仲尼颜子
所乐，吟风弄月以归”，皆是口传心受的当亲切处。后
来二先生举似后学，亦不将作第二义看。然则《行状》
所谓“反求之《六经》，然后得之”者，特语夫功用之大全
耳。至其入处，则自濂溪，不可诬也。若横渠之于文正，
则异于是，盖当时粗发其端而已。受学乃先生自言，
此岂自诬者耶？大抵近世诸公知濂溪甚浅，如吕氏
《童蒙训》记其尝著《通书》，而曰：“用意高远。”夫《通书》太极
之说，所以明天理之根源，究万物之终始，岂用意而
为之，又何高下远近之可道哉？